Den danske bronzealderkvinde pyntede sig med smykker, der stammede fra det nuværende Irak, Syrien og Egypten.

Om halsen og overarmen bar hun kæder af blå glasperler, der var skabt af smeltet ørkensand og aske af papyrus og flodgræs fra floden Tigris. Nogle af perlerne kom fra Nildeltaet og andre helt fra Nippur i det sydlige Irak.

Det viser franske laserundersøgelser af 23 af de 293 perler, der er fundet i egetræskister og urner i 51 bronzealdergrave i Danmark og Slesvig-Holsten.